标题：让王
全文
[庄子‧杂篇‧让王第二十八][1]
尧以天下让许由，许由不受。又让于子州支父，子州之父曰：「以我为天子，犹之可也。虽然，我适有幽忧之病，方且治之，未暇治天下也。」夫天下至重也，而不以害其生，又况他物乎！唯无以天下为者可以托天下也。舜让天下于子州之伯，子州之伯曰：「予适有幽忧之病，方且治之，未暇治天下也。」故天下大器也，而不以易生。此有道者之所以异乎俗者也。舜以天下让善卷，善卷曰：「余立于宇宙之中，冬日衣皮毛，夏日衣葛絺。春耕种，形足以劳动﹔秋收敛，身足以休食。日出而作，日入而息，逍遥于天地之间，而心意自得。吾何以天下为哉！悲夫，子之不知余也。」遂不受。于是去而入深山，莫知其处。舜以天下让其友石户之农。石户之农曰：「卷卷乎，后之为人，葆力之士也。」以舜之德为未至也。于是夫负妻戴，携子以入于海，终身不反也。
大王亶父居豳，狄人攻之。事之以皮帛而不受，事之以犬马而不受，事之以珠玉而不受。狄人之所求者土地也。大王囗父曰：「与人之兄居而杀其弟，与人之父居而杀其子，吾不忍也。子皆勉居矣！为吾臣与为狄人臣奚以异。且吾闻之：不以所用养害所养。」因杖筴而去之。民相连而从之。遂成国于岐山之下。夫大王亶父可谓能尊生矣。能尊生者，虽贵富不以养伤身，虽贫贱不以利累形。今世之人居高官尊爵者，皆重失之。见利轻亡其身，岂不惑哉！
越人三世弑其君，王子搜患之，逃乎丹穴，而越国无君。求王子搜不得，从之丹穴。王子搜不肯出，越人熏之以艾。乘以王舆。王子搜援绥登车，仰天而呼曰：「君乎，君乎，独不可以舍我乎！」王子搜非恶为君也，恶为君之患也。若王子搜者，可谓不以国伤生矣！此固越人之所欲得为君也。
韩魏相与争侵地，子华子见昭僖侯，昭僖侯有忧色。子华子曰：「今使天下书铭于君前，书之言曰：『左手攫之则右手废，右手攫之则左手废。然而攫之者必有天下。』君能攫之乎？」昭僖侯曰：「寡人有攫也。」子华子曰：「甚善！自是观之，两臂重于天下也。身亦重于两臂。韩之轻于天下亦远矣！今之所争者，其轻于韩又远。君固愁身伤生以忧戚不得也。」僖侯曰：「善哉！教寡人者众矣，未尝得闻此言也。」子华子可谓知轻重矣！
鲁君闻颜阖得道之人也，使人以币先焉。颜阖守陋闾，苴布之衣，而自饭牛。鲁君之使者至，颜阖自对之。使者曰：「此颜阖之家与？」颜阖对曰：「此阖之家也。」使者致币。颜阖对曰：「恐听谬而遗使者罪，不若审之。」使者还，反审之，复来求之，则不得已！故若颜阖者，真恶富贵也。
故曰：道之真以治身，其绪余以为国家，其土苴以治天下。由此观之，帝王之功，圣人之余事也，非所以完身养生也。今世俗之君子，多危身弃生以殉物，岂不悲哉！凡圣人之动作也，必察其所以之与所以为。今且有人于此，以随侯之珠，弹千仞之雀，世必笑之。是何也？则其所用者重而所要者轻也。夫生者岂特随侯之重哉！
子列子穷，容貌有饥色。客有言之于郑子阳者，曰：「列御寇，盖有道之士也，居君之国而穷，君无乃为不好士乎？」郑子阳即令官遗之粟。子列子见使者，再拜而辞。使者去，子列子入，其妻望之而拊心曰：「妾闻为有道者之妻子，皆得佚乐。今有饥色，君过而遗先生食，先生不受，岂不命邪？」子列子笑，谓之曰︰「君非自知我也，以人之言而遗我粟﹔至其罪我也，又且以人之言，此吾所以不受也。」其卒，民果作难而杀子阳。
楚昭王失国，屠羊说走而从于昭王。昭王反国，将赏从者。及屠羊说。屠羊说曰：「大王失国，说失屠羊。大王反国，说亦反屠羊。臣之爵禄已复矣，又何赏之有。」王曰：「强之。」屠羊说曰：「大王失国，非臣之罪，故不敢伏其诛﹔大王反国，非臣之功，故不敢当其赏。」王曰：「见之。」屠羊说曰：「楚国之法，必有重赏大功而后得见。今臣之知不足以存国，而勇不足以死寇。吴军入郢，说畏难而避寇，非故随大王也。今大王欲废法毁约而见说，此非臣之所以闻于天下也。」王谓司马子綦曰：「屠羊说居处卑贱而陈义甚高，子綦为我延之以三旌之位。」屠羊说曰：「夫三旌之位，吾知其贵于屠羊之肆也﹔万钟之禄，吾知其富于屠羊之利也。然岂可以贪爵禄而使吾君有妄施之名乎？说不敢当，愿复反吾屠羊之肆。」遂不受也。
原宪居鲁，环堵之室，茨以生草，蓬户不完，桑以为枢而瓮牖，二室，褐以为塞，上漏下湿，匡坐而弦歌。子贡乘大马，中绀而表素，轩车不容巷，往见原宪。原宪华冠縰履，杖藜而应门。子贡曰：「嘻！先生何病？」原宪应之曰：「宪闻之，无财谓之贫，学而不能行谓之病。今宪贫也，非病也。」子贡逡巡而有愧色。原宪笑曰：「夫希世而行，比周而友，学以为人，教以为己，仁义慝，舆马之饰，宪不忍为也。」
曾子居卫，缊袍无表，颜色肿哙，手足胼胝，三日不举火，十年不制衣。正冠而缨绝，捉襟而肘见，纳屦而踵决。曳纵而歌《商颂》，声满天地，若出金石。天子不得臣，诸侯不得友。故养志者忘形，养形者忘利，致道者忘心矣。
孔子谓颜回曰：「回，来！家贫居卑，胡不仕乎？」颜回对曰：「不愿仕。回有郭外之田五十亩，足以给囗（左「食」右「干」）粥﹔郭内之田十亩，足以为丝麻﹔鼓琴足以自娱﹔所学夫子之道者足以自乐也。回不愿仕。」孔子愀然变容，曰：「善哉，回之意！丘闻之：『知足者，不以利自累也﹔审自得者，失之而不惧﹔行修于内者，无位而不怍。』丘诵之久矣，今于回而后见之，是丘之得也。」
中山公子牟谓瞻子曰：「身在江海之上，心居乎魏阙之下，奈何？」瞻子曰：「重生。重生则利轻。」中山公子牟曰：「虽知之，未能自胜也。」瞻子曰：「不能自胜则从，神无恶乎！不能自胜而强不从者，此之谓重伤。重伤之人，无寿类矣！」魏牟，万乘之公子也，其隐岩穴也，难为于布衣之士，虽未至乎道，可谓有其意矣！
孔子穷于陈蔡之间，七日不火食，藜羹不糁，颜色甚惫，而弦歌于室。颜回择菜，子路、子贡相与言曰：「夫子再逐于鲁，削迹于卫，伐树于宋，穷于商周，围于陈蔡。杀夫子者无罪，藉夫子者无禁。弦歌鼓琴，未尝绝音，君子之无耻也若此乎？」颜回无以应，入告孔子。孔子推琴，喟然而叹曰：「由与赐，细人也。召而来，吾语之。」子路、子贡入。子路曰：「如此者，可谓穷矣！」孔子曰：「是何言也！君子通于道之谓通，穷于道之谓穷。今丘抱仁义之道以遭乱世之患，其何穷之为？故内省而不穷于道，临难而不失其德。天寒既至，霜雪既降，吾是以知松柏之茂也。陈蔡之隘，于丘其幸乎。」孔子削然反琴而弦歌，子路扢然执干而舞。子贡曰：「吾不知天之高也，地之下也。」古之得道者，穷亦乐，通亦乐，所乐非穷通也。道得于此，则穷通为寒暑风雨之序矣。故许由娱于颖阳，而共伯得乎共（赵谏议本：共作丘）首。
舜以天下让其友北人无择，北人无择曰：「异哉，后之为人也，居于畎亩之中，而游尧之门。不若是而已，又欲以其辱行漫我。吾羞见之。」因自投清泠之渊。
汤将伐桀，因卞随而谋，卞随曰：「非吾事也。」汤曰：「孰可？」曰︰「吾不知也。」汤又因瞀光而谋，瞀光曰：「非吾事也。」汤曰︰「孰可？」曰：「吾不知也。」汤曰：「伊尹何如？」曰：「强力忍垢，吾不知其他也。」汤遂与伊尹谋伐桀，克之。以让卞随，卞随辞曰：「后之伐桀也谋乎我，必以我为贼也﹔胜桀而让我，必以我为贪也。吾生乎乱世，而无道之人再来漫我以其辱行，吾不忍数闻也！」乃自投椆水而死。
汤又让瞀光，曰：「知者谋之，武者遂之，仁者居之，古之道也。吾子胡不立乎？」
瞀光辞曰：「废上，非义也﹔杀民，非仁也﹔人犯其难，我享其利，非廉也。吾闻之曰：『非其义者，不受其禄﹔无道之世，不践其土。』况尊我乎！吾不忍久见也。」乃负石而自沈于庐水。
昔周之兴，有士二人处于孤竹，曰伯夷、叔齐。二人相谓曰：「吾闻西方有人，似有道者，试往观焉。」至于岐阳，武王闻之，使叔旦往见之。与盟曰：「加富二等，就官一列。」血牲而埋之。
二人相视而笑，曰：「嘻，异哉！此非吾所谓道也。昔者神农之有天下也，时祀尽敬而不祈喜﹔其于人也，忠信尽治而无求焉。乐与政为政，乐与治为治。不以人之坏自成也，不以人之卑自高也，不以遭时自利也。今周见殷之乱而遽为政，上谋而行货，阻兵而保威，割牲而盟以为信，汤行以说众，杀伐以要利。是推乱以易暴也。吾闻古之士，遭治世不避其任，遇乱世不为苟存。今天下闇，殷德衰，其并乎周以涂吾身也，不如避之，以洁吾行。」二子北至于首阳之山，遂饿而死焉。若伯夷、叔齐者，其于富贵也，苟可得已，则必不赖高节戾行，独乐其志，不事于世。此二士之节也。
词语注音
ràng wáng ㄖㄤˋ ㄨㄤˊ 
让王（让王）
词语释义
(1).辞让王位。《庄子》有《让王》篇， 陈鼓应 题解：“‘让王’，辞让王位。篇中多借辞让王位而写生命的可贵，轻视利禄名位，取此意为篇名。” 唐 崔曙 《颍阳东溪怀古》诗：“昔时让王者，此地闭玄关。” 唐 温庭筠 《题翠微寺二十二韵》：“ 邠 土初成邑， 虞 宾竟让王。”
(2).指让去帝王之位的人。 北齐 颜之推 《颜氏家训·归心》：“隐有让王辞相避世山林。[2]
作者介绍
简介庄子（约前369年—前286年），汉族。名周，字子休（一说子沐），后人称之为“南华真人”，战国时期宋国蒙(今安徽省蒙城县，又说今河南省商丘县东北民权县境内）人。著名的思想家、哲学家、文学家，是道家学派的代表人物，老子哲学思想的继承者和发展者，先秦庄子学派的创始人。他的学说涵盖着当时社会生活的方方面面，但根本精神还是归依于老子的哲学。后世将他与老子并称为“老庄”，他们的哲学为“老庄哲学”。 思想他的思想包含着朴素辩证法因素，主要思想是“天道无为”，认为一切事物都在变化，他认为“道”是“先天生地”的，从“道未始有封”（即“道”是无界限差别的），属主观唯心主义体系。主张“无为”，放弃一切妄为。又认为一切事物都是相对的，因此他否定知识，否定一切事物的本质区别，极力否定现实，幻想一种“天地与我并生，万物与我为一”的主观精神境界，安时处顺，逍遥自得，倒向了相对主义和宿命论。在政治上主张“无为而治”，反对一切社会制度，摈弃一切文化知识。